Lietuvos Respublikos Vyriausybė

nutarimas

Dėl LIETUVOS RESPUBLIKOS PROBACIJOS ĮSTATYMO NR. XI-1860 30 STRAIPSNIO PAKEITIMO ĮSTATYMO PROJEKTO NR. XIIP-3741

2016 m. vasario 10 d. Nr. 111
Vilnius

Vadovaudamasi Lietuvos Respublikos Seimo statuto 138 straipsnio 3 dalimi ir atsižvelgdama į Lietuvos Respublikos Seimo valdybos 2015 m. gruodžio 23 d. sprendimo Nr. SV-S-1306 „Dėl įstatymų ir nutarimo projektų išvadų“ 16 punktą, Lietuvos Respublikos Vyriausybė nutaria:

Iš esmės pritarti Lietuvos Respublikos probacijos įstatymo Nr. XI-1860 30 straipsnio pakeitimo įstatymo projektui Nr. XIIP-3741 (toliau – projektas) ir pasiūlyti Lietuvos Respublikos Seimui projektą patikslinti atsižvelgiant į šias pastabas ir pasiūlymus:

1. Atsižvelgiant į Lietuvos Respublikos probacijos įstatymo 30 straipsnio 2 dalies 3 punkte, 31 straipsnio 1 dalyje ir šio straipsnio 2 dalies 2 punkte vartojamas sąvokas, projektu keičiamo Lietuvos Respublikos probacijos įstatymo 30 straipsnio 1 dalyje vietoj žodžių „panaikinti bausmės vykdymo atidėjimą arba lygtinį paleidimą“ tikslinga įrašyti žodžius „panaikinti bausmės vykdymo atidėjimą ir vykdyti pagal nuosprendį paskirtą bausmę arba panaikinti lygtinį paleidimą iš pataisos įstaigų ir vykdyti likusią laisvės atėmimo bausmės dalį“.

2. Projektu keičiamo Lietuvos Respublikos probacijos įstatymo 30 straipsnio 2 dalies 3 punkte reikėtų išbraukti žodžius „nevykdo kitų įstatymų nustatytų pareigų“, nes probuojamiesiems atsakomybė už kitų įstatymų pažeidimus nustatyta projektu keičiamo Lietuvos Respublikos probacijos įstatymo 30 straipsnio 2 dalies 2 punkte.

3. Projektu keičiamo Lietuvos Respublikos probacijos įstatymo 30 straipsnio 2 dalies 3 punkte siūloma nurodyti, kad tik nustačius probacijos sąlygų pažeidimą probacijos tarnyba nedelsdama, bet ne vėliau kaip per 24 valandas kreipiasi į teismą dėl bausmės vykdymo atidėjimo panaikinimo ir pagal nuosprendį paskirtos bausmės vykdymo arba lygtinio paleidimo iš pataisos įstaigų panaikinimo ir likusios bausmės dalies vykdymo. Tačiau bausmės vykdymo atidėjimo arba lygtinio paleidimo iš pataisos įstaigų panaikinimą projekte siūloma nustatyti ir už kitų teisės pažeidimų padarymą, taip pat ir kitų įstatymų nustatytų pareigų nevykdymą (projektu keičiamo Lietuvos Respublikos probacijos įstatymo 30 straipsnio 2 dalies 2 punktas). Todėl minėtą probacijos tarnybų kreipimosi į teismą terminą reikėtų nustatyti visiems atvejams ir nurodyti jį naujoje Lietuvos Respublikos probacijos įstatymo 30 straipsnio dalyje.

4. Procesinius terminus, per kuriuos teismas turi išnagrinėti probacijos tarnybos teikimą (projektu keičiamo Lietuvos Respublikos probacijos įstatymo 30 straipsnio 3 dalis), geriau būtų nustatyti Lietuvos Respublikos baudžiamojo proceso kodekse, nes būtent šis kodeksas reguliuoja procesinių klausimų, susijusių su bausmės vykdymo atidėjimo panaikinimu, bausmės vykdymo atidėjimo sąlygų pakeitimu, probacijos sąlygų pakeitimu lygtinai paleistam iš pataisos įstaigos nuteistajam ir lygtinio paleidimo iš pataisos įstaigos panaikinimu, nuteistojo pasiuntimu atlikti likusios nuosprendžiu paskirtos bausmės, nagrinėjimo teisme tvarką (Lietuvos Respublikos baudžiamojo proceso kodekso 358 ir 360 straipsniai).

Ūkio ministras, pavaduojantis

Ministrą Pirmininką	Evaldas Gustas

Teisingumo ministras	Juozas Bernatonis